Екъуб и тыгъэ
Илъэс куэд хъуауэ «Адыгэ псалъэм» къыдолажьэ Тырку Республикэм щыпсэу, Узун-Яйла зыщызыубгъуа адыгэ жылагъуэхэм щыпсэухэм яхъума хъыбар гъэщIэгъуэнхэр зэхуэзыхьэсыж Тэгъулан Екъуб. «Гъуазэрытхэ» и фIэщыгъэу зи гугъу тщIы тхьэмадэм и тхылъыщIэ дунейм къызэрытехьам ди гуапэу щыгъуазэ фыдощI.
Тэгъулан Екъуб тхылъыщIэ къызэрыдигъэкIам Интернетым щызэлъэIэс адыгэ цIыхубэр куэд щIауэ щыгъуазэт, ауэ и IэдакъэщIэкIыр Iэм IэщIэлъу зэпытплъыхьыну Iэмал щыдгъуэтар иджыщ.
Тхылъым фIища цIэм деж щегъэжьауэ, Екъуб и тхэкIэ къызэрымыкIуэм анэдэлъхубзэм псэщIэ къызэрыхигъэхьэжыр нэрылъагъущ. И жыпхъэкIэ IуэрыIуатэми, къытезгъазэу седжэжарэт жыпIэу литературэм и дунейм узыгъэIэпхъуэ Тэгъуланым и тхыгъэхэм къеджэгъуафIэщ, купщIэшхуи ящIэлъщ. Хамэбзэм кърагъэлын папщIэ хуэсакъыпэурэ яхъума адыгэбзэжьыр гунэсу зыгъэшэрыуэ Екъуб и къалэм гъэбзэкIэр зэи къыпIэщIэужагъуэркъым. Адыгэ унагъуэ зехьэкIэм и тхыдэмрэ дунейм щызекIуэ хабзэхэр лъэпкъым и махуэкъэс гъащIэм зэрыхэзагъэ щIыкIэмрэ сыт щыгъуи екIуу щызэщIэлъщ абы и тхыгъэхэм.
Тхылъым пэублэ хуэзытха Думэныщ Iэулэдинрэ Нэзэр Хьэмидрэ тхылъеджэр гуапэу къыхураджэ Тэгъуланым и IэдакъэщIэкIым гулъытэ хуащIыну. Гукъинэжщ езы тхакIуэм и напэкIуэцIхэм дызэрыригъэблагъэ сатырхэри: «Хэхэс адыгэхэм иджыри лъэпкъым и бзэм, и щэнхабзэм ехьэлIауэ зыкъомыфI къапыпхыфынущи, къыткIэлъыкIуэ щIэблэм мы си лэжьыгъэ тIэкIур къахуэщхьэпэу щытмэ, ар си гуфIэгъуэщ».
Тэгъулан Екъуб и тхылъыщIэм щыщ хъыбархэри ахэр къызэрытщыхъуам теухуа тхыгъэ нэхъ убгъуаи дымыгъэгувэу газетым къытеддзэну ди мурадщ.
ЧЭРИМ Марианнэ.
